C 152/134
MT
Il-Ġurnal Uffiċjali tal-Unjoni Ewropea
6.4.2022
Opinjoni tal-Kumitat Ekonomiku u Soċjali Ewropew dwar “Proposta għal Direttiva tal-Parlament Ewropew u tal-Kunsill dwar l-effiċjenza enerġetika (riformulazzjoni)” (COM(2021) 558 final — 2021/0203 (COD)) (2022/C 152/22)
Relatur: Alena MASTANTUONO
Konsultazzjoni
Parlament Ewropew, 13.9.2021 Kunsill tal-Unjoni Ewropea, 20.9.2021
Bażi legali
Artikoli 194(2) u 304 tat-Trattat dwar il-Funzjonament tal-Unjoni Ewropea
Sezzjoni kompetenti
Sezzjoni għat-Trasport, l-Enerġija, l-Infrastruttura u s-Soċjetà tal-Infor­ mazzjoni
Adottata fil-plenarja
9.12.2021
Sessjoni plenarja Nru
565
Riżultat tal-votazzjoni (favur/kontra/astensjonijiet)
118/1/3
1.
Konklużjonijiet u rakkomandazzjonijiet 1.1.
Il-KESE jilqa’ l-proposta għar-riformulazzjoni tad-Direttiva dwar l-Effiċjenza Enerġetika, peress li tindirizza qasam ta’ azzjoni li huwa kruċjali biex tinkiseb dekarbonizzazzjoni sħiħa tal-ekonomija u s-soċjetà tal-UE. 1.2.
Il-KESE jilqa’ n-natura vinkolanti tal-mira l-ġdida tal-UE.
Il-KESE jirrikonoxxi li l-miri tal-effiċjenza dejjem aktar eżiġenti fil-livell tal-UE, li jitolbu li l-Istati Membri jnaqqsu l-konsum tal-enerġija b’9 % fl-2030 meta mqabbel mal-projezzjonijiet tax-xenarju ta’ referenza tal-2020, huma ta’ sfida u ambizzjużi.
Skont ir-Rapport ta’ Progress tal-2020 (1), huma biss 12-il Stat Membru li bejn wieħed u ieħor laħqu l-miri nazzjonali indikattivi tagħhom għall-2020. 1.3.
Il-pandemija tal-COVID-19 imminat l-isforzi kollettivi tal-UE u ċertament se jkollha konsegwenzi ulterjuri f’termini tal-ilħuq ta’ miri ogħla.
L-ilħuq tal-kontributi nazzjonali indikattivi se jirrikjedi sforzi akbar mill-Istati Membri kollha, u għandhom jitqiesu ċ-ċirkostanzi differenti ta’ kull Stat Membru. 1.4.
Il-KESE jtenni l-pożizzjoni tiegħu fl-Opinjoni dwar il-Liġi Ewropea dwar il-Klima (2) li l-għan għandu jkun li jinkiseb l-akbar tnaqqis possibbli tal-emissjonijiet ta’ gassijiet serra bl-inqas kost soċjoekonomiku possibbli.
Il-KESE jirrakkomanda li jiġu kkombinati strumenti kompatibbli ma’ suq regolat tajjeb u miżuri regolatorji fejn meħtieġ, inklużi strumenti finanzjarji bl-appoġġ tal-Qafas Finanzjarju Pluriennali u tan-Next Generation EU biex jikkontribwixxu għal ambjent tal-enerġija aktar effiċjenti. 1.5.
Il-KESE jilqa’ r-rwol ewlieni tas-settur pubbliku, inklużi l-awtoritajiet lokali u reġjonali, stabbilit fid-Direttiva riformulata proposta dwar l-Effiċjenza Enerġetika, u jenfasizza li dan se jirrikjedi li jkun hemm biżżejjed għajnuna finanzjarja u teknika kif ukoll persunal imħarreġ.
Il-Kumitat japprova l-miżuri relatati mar-rinnovazzjoni u t-tnaqqis tal-konsum tal-enerġija li għandhom jiġu adottati mis-settur pubbliku, u jqis li dawn jgħinu lis-settur tal-kostruzzjoni, b’mod speċifiku lill-SMEs, u huma inċentiv biex jiġu żviluppati u implimentati teknoloġiji ġodda u jinħolqu impjiegi fl-ambitu tal-Istrateġija Mewġa ta’ Rinnovazzjoni. 1.6.
Il-KESE japprezza wkoll l-enfasi akbar fuq l-għoti ta’ informazzjoni u l-awtonomizzazzjoni tal-konsumaturi, pereżempju fil-qasam tar-rekwiżiti kuntrattwali jew l-użu ta’ lingwaġġ ċar u li jinftiehem.
Huwa jisħaq fuq ir-rwol importanti tas-soċjetà ċivili fil-kampanji ta’ informazzjoni dwar il-benefiċċji tal-effiċjenza enerġetika.
(1) (2)
COM(2020) 564 final.
ĠU C 364, 28.10.2020, p. 143.